ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Πρόγραμμα δράσης για την υλοποίηση του ενιαίου ευρωπαϊκού ουρανού

(υποβληθείσα από την Επιτροπή)

1. Εισαγωγή

Η Επιτροπή εκθέτει στην παρούσα ανακοίνωση τις επιχειρησιακές συνέπειες της έκθεσης της Ομάδας Υψηλού Επιπέδου για τον ενιαίο ευρωπαϊκό ουρανό, υπό μορφή προγράμματος δράσης, του οποίου η υλοποίηση θα έχει ως αποτέλεσμα να καταστήσει, από το 2004, τον ευρωπαϊκό εναέριο χώρο έναν ενοποιημένο χώρο, ο οποίος θα οργανώνεται σύμφωνα με τις ίδιες αρχές και θα διέπεται από τους ίδιους κανόνες. Βάσει του εν λόγω προγράμματος, η Επιτροπή προτείνει, αφενός, κανονισμό του Ευρωπαϊκού Κοινοβουλίου και του Συμβουλίου, ο οποίος ορίζει τις αρχές και τις μεθόδους εργασίας και, αφετέρου, προβαίνει σε συστάσεις σχετικά με το πλαίσιο συνεργασίας για να συνοδεύσει στον στρατιωτικό τομέα, εάν παραστεί ανάγκη, τα μέτρα αναδιοργάνωσης του εναέριου χώρου. Οι εν λόγω ενέργειες θα επιτρέψουν στους αερομεταφορείς να ανταποκριθούν στη ζήτηση, αλλά εντάσσονται επίσης σε μια σφαιρική προσέγγιση της βιώσιμης ανάπτυξης του συστήματος μεταφορών.

1.1 Το 1999 οι αεροπορικές καθυστερήσεις πήραν καταστροφικές διαστάσεις. Η κατάσταση αυτή βελτιώθηκε κάπως το 2000, αλλά οι καθυστερήσεις εξακολουθούν να είναι σημαντικές: παρ' όλες τις προσπάθειες που καταβλήθηκαν για τη μείωσή τους, μια στις πέντε πτήσεις σημείωσε το 2000 καθυστέρηση, η οποία ξεπερνούσε κατά μέσο όρο τα 15 λεπτά. Όμως ουσιαστικά η κατάσταση εξακολουθεί να παραμένει προβληματική και οι δυνατότητες του συστήματος ελέγχου εναέριας κυκλοφορίας δεν φτάνουν στο επίπεδο επιδόσεων που απαιτείται προκειμένου να αντιμετωπιστεί η αύξηση της κυκλοφορίας [1]. Η διαχείριση της εναέριας κυκλοφορίας λειτουργεί ακόμη σε ένα περιβάλλον του οποίου τα γνωρίσματα ανάγονται στην δεκαετία του '60, χαρακτηρίζεται από έντονο κατακερματισμό παρ' όλη τη δράση εναρμόνισης και ενοποίησης που διεξήχθη στο πλαίσιο του Eurocontrol [2], του διακυβερνητικού οργανισμού ο οποίος καλύπτει αυτή τη στιγμή το σύνολο σχεδόν του γεωγραφικού χώρου της Ευρώπης.

[1] Είναι αλήθεια ότι οι καθυστερήσεις δεν οφείλονται εξ ολοκλήρου σε δυσλειτουργίες του ελέγχου εναέριας κυκλοφορίας, εφόσον σε αυτές συμβάλλουν επίσης οι αερολιμένες και οι αεροπορικές εταιρείες. κατά συνέπεια, είναι σημαντικό να συμπεριληφθούν στο πρόγραμμα δράσης μέτρα τα οποία αποσκοπούν στη βελτίωση των πρακτικών των άλλων συνιστωσών του συστήματος. Aπό την άποψη αυτή, υπογραμμίζεται ότι οι πρακτικές των αεροπορικών εταιρειών αναμένεται να αλλάξουν μετά από την εκπόνηση κανονιστικών ρυθμίσεων όσον αφορά τον διαθέσιμο χρόνο χρήσης (κανονισμός (ΕΟΚ) αριθ. 95/93 του Συμβουλίου, της 18ης Ιανουαρίου 1993, ΕΕ L 14, 22.1.1993), των κανονιστικών ρυθμίσεων όσον αφορά τη χρήση του εναέριου χώρου (flow management - διαχείριση της ροής της εναέριας κυκλοφορίας) και την καθιέρωση κοινής προσέγγισης όσον αφορά τη μεταφορική ικανότητα των αερολιμένων.

[2] Eurocontrol: ευρωπαϊκός διακυβερνητικός οργανισμός ο οποίος αποτελεί για τα κράτη μέλη του, στα οποία συμπεριλαμβάνονται τα 15 κράτη μέλη της Ευρωπαϊκής Κοινότητας, το όργανο συνεργασίας στον τομέα της διαχείρισης της εναέριας κυκλοφορίας, με σκοπό τη δημιουργία ενός ομοιογενούς ευρωπαϊκού συστήματος διαχείρισης της εναέριας κυκλοφορίας για τον έλεγχο της γενικής εναέριας κυκλοφορίας στον ευρωπαϊκό εναέριο χώρο και στην περιοχή και γύρω από τους αερολιμένες.

1.2. Μετά από την ανακοίνωσή της για τον έλεγχο της εναέριας κυκλοφορίας στα τέλη του 1999 [3] και με την υποστήριξη του Συμβουλίου [4] και του Ευρωπαϊκού Κοινοβουλίου [5], η Επιτροπή συνέστησε, υπό την προεδρία της κυρίας de Palacio, την Ομάδα Υψηλού Επιπέδου, η οποία απαρτίζεται από τις πολιτικές και στρατιωτικές αρχές που είναι επιφορτισμένες με τον έλεγχο της εναέριας κυκλοφορίας στα κράτη μέλη και στην οποία συμμετέχουν επίσης εκπρόσωποι της Ελβετίας και της Νορβηγίας, λόγω της συνεργασίας που υπάρχει με τις εν λόγω χώρες στον τομέα των αερομεταφορών. Ο Eurocontrol συνέβαλε στις εργασίες παρέχοντας τεχνική εμπειρογνωσία. Η Επιτροπή διασφάλισε επίσης τη στενή συμμετοχή των κοινωνικών εταίρων, καθώς και των ενδιαφερόμενων κύκλων της βιομηχανίας (φορείς παροχής υπηρεσιών, αεροπορικές εταιρείες, αερολιμένες, κατασκευαστές εξοπλισμού) και των ενώσεων επιβατών στο πλαίσιο της Βιομηχανικής και Κοινωνικής Ομάδας. Η Ομάδα Υψηλού Επιπέδου υπέβαλε την έκθεσή της τον Νοέμβριο του 2000.

[3] Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για τη δημιουργία του ενιαίου ευρωπαϊκού ουρανού, COM (1999) 614 τελικό.

[4] Συμπεράσματα του Συμβουλίου Μεταφορών της 9ης και 10ης Δεκεμβρίου 1999 : « Το Συμβούλιο έλαβε υπόψη του την σφαιρικότερη προσέγγιση της Επιτροπής όσον αφορά την διαρθρωτική μεταρρύθμιση της διαχείρισης της εναέριας κυκλοφορίας προκειμένου να δημιουργηθεί ο ενιαίος ευρωπαϊκός εναέριος χώρος και εκφράζει την ικανοποίησή του για την πρόθεσή της να συστήσει την Ομάδα Υψηλού Επιπέδου, η οποία θα εξετάσει τα σχετικά θέματα και θα υποβάλει έκθεση στο Συμβούλιο τον προσεχή Ιούνιο. »

[5] Ψήφισμα του Ευρωπαϊκού Κοινοβουλίου της 6ης Ιουλίου 2000 επί της ανακοίνωσης της Επιτροπής προς το Συμβούλιο και το Ευρωπαϊκό Κοινοβούλιο για τη δημιουργία του ενιαίου ευρωπαϊκού ουρανού - Έγγραφο A5 - 0141 / 2000

1.3. Το Ευρωπαϊκό Συμβούλιο της Λισαβόνας είχε ήδη καλέσει την Επιτροπή «όσον αφορά τη χρήση και τη διαχείριση του εναέριου χώρου, να υποβάλει τις προτάσεις της το συντομότερο δυνατόν». Τον Ιούνιο του 2000 στη Φέιρα, το Ευρωπαϊκό Συμβούλιο ζητούσε από την Επιτροπή «να συνεχίσει, στους κόλπους της Ομάδας Υψηλού Επιπέδου, τις εργασίες για τον ενιαίο ευρωπαϊκό εναέριο χώρο, προκειμένου να υποβάλει την τελική έκθεση κατά το πρώτο εξάμηνο του 2001, με προοπτική την υποβολή κατάλληλων προτάσεων».

Κύριοι προσανατολισμοί της έκθεσης της Ομάδας Υψηλού Επιπέδου

- Σε κανονιστικό επίπεδο: δημιουργία μιας ισχυρής ρυθμιστικής αρχής για την Κοινότητα, η οποία θα διαθέτει επαρκείς πόρους, θα είναι ανεξάρτητη από τα διάφορα εμπλεκόμενα συμφέροντα και ικανή να ορίζει τους στόχους που θα διασφαλίζουν την ανάπτυξη της κυκλοφορίας, θα διατηρούν και μάλιστα θα βελτιώνουν την ασφάλεια. Οι αρμοδιότητες της εν λόγω ρυθμιστικής αρχής θα πρέπει να μπορούν να ασκούνται κυρίως επί του εναέριου χώρου που ορίζεται ως κοινός πόρος, στον οποίο μπορούν να έχουν πρόσβαση όλοι οι χρήστες και ο οποίος θα διοικείται ως συνεχής χώρος, αρχίζοντας από τον ανώτερο εναέριο χώρο. Οι κανονιστικές ρυθμίσεις θα αφορούν επίσης τον εξοπλισμό, καθώς και την οργάνωση και τους τρόπους πληρωμής των φορέων παροχής υπηρεσιών.

- Σε θεσμικό επίπεδο: ανάπτυξη της συμπληρωματικότητας μεταξύ των κανονιστικών εξουσιών της Ευρωπαϊκής Ένωσης και της υφιστάμενης εξειδίκευσης και εμπειρογνωσίας εντός του Eurocontrol, οργάνωση της συγκεκριμένης και επιχειρησιακής συμμετοχής των στρατιωτικών αρχών στην εκπόνηση και εφαρμογή του κανονιστικού πλαισίου, χρησιμοποιώντας τους μηχανισμούς που έχουν θεσπιστεί στο πλαίσιο της Κοινής Εξωτερικής Πολιτικής και Πολιτικής Ασφαλείας (ΚΕΠΠΑ) ("δεύτερος πυλώνας") για την βαθμιαία υλοποίηση της κοινής πολιτικoστρατιωτικής διαχείρισης της εναέριας κυκλοφορίας. H πιο μεγάλη ανάγκη για ταχεία και αποτελεσματική δράση παρουσιάζεται ακριβώς στην καρδιά της Ευρώπης, στα κράτη μέλη της Κοινότητας και στην Ελβετία. Εντούτοις, είναι ευχής έργον να επεκταθεί όσο το δυνατόν περισσότερο η δράση προς τα άλλα ευρωπαϊκά κράτη, μέσω της συμμετοχής τους στον Eurocontrol και λαμβάνοντας υπόψη την προοπτική διεύρυνσης της Ευρωπαϊκής Κοινότητας.

- Σε τεχνικό επίπεδο: σε στενή σχέση με τη βιομηχανία, τους χρήστες και τους φορείς παροχής υπηρεσιών, ενίσχυση της εισαγωγής νέων τεχνολογιών δίνοντας απόλυτη προτεραιότητα στην ασφάλεια, καθώς και βελτίωση της διαλειτουργικότητας των συστημάτων και των τεχνικών.

- Σε επίπεδο ανθρωπίνων πόρων : διευκόλυνση των προσλήψεων, αύξηση της κινητικότητας των ελεγκτών και ανάπτυξη της εκπαίδευσης σε ευρωπαϊκό επίπεδο τα προαναφερθέντα θα βασίζονται στην επέκταση του κοινωνικού διαλόγου στον τομέα του ελέγχου εναέριας κυκλοφορίας.

1.4. Ως συνέχεια της έκθεσης της Ομάδας Υψηλού Επιπέδου, επισυνάπτεται πρόταση κανονισμού του Ευρωπαϊκού Κοινοβουλίου και του Συμβουλίου, η οποία ορίζει τις αρχές και τους τρόπους εφαρμογής του ενιαίου ευρωπαϊκού ουρανού.

1.5. Η Επιτροπή εκτιμά πράγματι ότι όλες οι πρωτοβουλίες που παρουσιάζονται λεπτομερώς κάτωθι πρέπει να εγγράφονται σε μια κοινή και σφαιρική προσέγγιση για την υλοποίηση του ενιαίου ευρωπαϊκού ουρανού. η σχέση μεταξύ των εν λόγω διαφορετικών πρωτοβουλιών, οι επιπτώσεις τους στο επίπεδο οργάνωσης της διαχείρισης του εναέριου χώρου σε κάθε κράτος μέλος, η ενεργοποίηση των ανθρωπίνων πόρων όλων των παραγόντων με σκοπό τη σύλληψη και την υλοποίηση των εν λόγω πρωτοβουλιών δικαιολογούν το γεγονός ότι η Επιτροπή καθιερώνει τους βασικούς προσανατολισμούς που απορρέουν από την Ομάδα Υψηλού Επιπέδου και τις μεθόδους εργασίας για την εφαρμογή τους. Αυτό είναι το αντικείμενο της παρούσας πρότασης κανονισμού.

1.6. Ο κανονισμός βασίζεται στην παράγραφο 2, του άρθρου 80 της Συνθήκης ΕΚ, θεωρώντας ότι ο εν λόγω κανονισμός προτείνει τη θέσπιση μέτρων αναδιοργάνωσης του τομέα της αεροναυτιλίας για πολιτικούς σκοπούς, με σκοπό τη βελτίωση της ασφάλειας των μεταφορών υπό την έννοια του άρθρου 71, παράγραφος 1, εδάφιο γ). Η εφαρμογή του κανονισμού, μετά από την έγκριση των ειδικών διατάξεων, θα έχει επίσης επιπτώσεις στη στρατιωτική χρήση του εναέριου χώρου, αλλά οι εν λόγω επιπτώσεις δεν θα επηρεάσουν τη νομική βάση του μέσου: η εν λόγω πρωτοβουλία δεν επηρεάζει πράγματι καθόλου την εφαρμογή των άρθρων 296 (στο βαθμό που εφαρμόζεται στον τομέα που καλύπτεται από την εν λόγω πρόταση κανονισμού), 297 και 298 της Συνθήκης ΕΟΚ, τα οποία καλύπτουν καταστάσεις κρίσης.

1.7. Τα στρατιωτικά μέλη της Ομάδας Υψηλού Επιπέδου υπογράμμισαν την δική τους ανάγκη για ανάπτυξη της μεταξύ τους συνεργασίας, προκειμένου να αξιοποιηθεί όσο το δυνατόν αποτελεσματικότερα το πλαίσιο που καθιερώνουν οι κοινοτικές ρυθμίσεις για την χρήση του εναέριου χώρου. Η Επιτροπή εκτιμά ότι, στο πλαίσιο της εφαρμογής των προσανατολισμών που ορίστηκαν από το Ευρωπαϊκό Συμβούλιο της Φέιρα και του Ελσίνκι, θα ήταν χρήσιμο να θεσπιστεί ένα πλαίσιο συνεργασίας, παραδείγματος χάριν υπό μορφήν μιας ομάδας επιχειρησιακής στρατιωτικής κυκλοφορίας ("ΟΑΤ") εντός του Συμβουλίου. Θα ήταν ευχής έργον το Συμβούλιο να λάβει υπόψη την εν λόγω πτυχή που αφορά την επιχειρησιακή στρατιωτική κυκλοφορία και να αποφασίσει τη δημιουργία ενός τέτοιου πλαισίου συνεργασίας, με κατάλληλη εκπροσώπηση των στρατιωτικών αρχών των κρατών μελών, με σκοπό την ενθάρρυνση της επιχειρησιακής συνεργασίας γενικώς και ειδικότερα την εκπαίδευση του προσωπικού, τον συντονισμό των στρατιωτικών αεροπορικών ασκήσεων και τη δημιουργία κοινών στρατιωτικών ζωνών αεροπορικής εξάσκησης. Εάν παραστεί ανάγκη, η Επιτροπή θα μπορούσε να προβεί σε υποβολή προτάσεων προς αυτή την κατεύθυνση.

1.8. Κατ' εφαρμογήν του παρόντος προγράμματος δράσης, η Επιτροπή θα υποβάλει την άνοιξη του 2001 λεπτομερέστερες προτάσεις, οι οποίες θα καλύπτουν τις πρακτικές πτυχές της υλοποίησης του ενιαίου ευρωπαϊκού ουρανού, σύμφωνα με τον ενδεικτικό κατάλογο που παρουσιάζεται λεπτομερώς στο παράρτημα 2. Οι εν λόγω προτάσεις πρέπει να εγκριθούν ταχύτατα, προκειμένου να καταστεί δυνατή η πλήρης εφαρμογή τους πριν από τα τέλη του 2004. Οι εν λόγω προτάσεις θα έχουν εξαιρετικά τεχνικό χαρακτήρα, επιδιώκοντας παράλληλα πολιτικούς στόχους, όμως η εκπόνηση και η εφαρμογή τους απαιτούν καθορισμό των δομών και των μεθόδων εργασίας που να ανταποκρίνονται τόσο στην διττή πολιτική και στρατιωτική διάσταση της χρήσης του εναέριου χώρου, όσο και στην αναγκαία συνεργασία με τον Eurocontrol και, τέλος, στον συνυπολογισμό των συμφερόντων του συνόλου των ενδιαφερόμενων φορέων.

2. Ανάπτυξη των κανονιστικών δραστηριοτήτων στην Κοινότητα

2.1. Παραδόξως οι κανονιστικές ρυθμίσεις που αφορούν την εναέρια κυκλοφορία είναι ελάχιστες. η εναέρια κυκλοφορία έχει οργανωθεί με γνώμονα επιχειρησιακούς περιορισμούς, οι οποίοι καθορίστηκαν από τους παρόχους υπηρεσιών αεροναυτιλίας επί μιας βάσεως την οποία συντονίζει ο Eurocontrol. Η συγκεκριμένη κατάσταση δεν είναι πλέον αποδεκτή, αφενός λόγω της αύξησης της κυκλοφορίας και, αφετέρου, λόγω των αυξανόμενων οικονομικών συμφερόντων των εν λόγω φορέων παροχής υπηρεσιών, οι οποίοι αμείβονται από τους χρήστες του εναέριου χώρου. Οι εν λόγω φορείς παροχής υπηρεσιών, δημόσιοι ή ιδιωτικοί, καθώς και οι χρήστες, πρέπει να υπόκεινται σε περιοριστικούς κανόνες που συμπληρώνονται από οικονομικά κίνητρα και από επιχειρησιακές πρωτοβουλίες, προκειμένου να προωθηθεί το συλλογικό συμφέρον, διατηρώντας και ενισχύοντας την ασφάλεια, αυξάνοντας τη μεταφορική ικανότητα και προωθώντας την αποτελεσματικότητα του συστήματος.

2.2. Ένα από τα κύρια συμπεράσματα της Ομάδας Υψηλού Επιπέδου είναι η ανάγκη μιας ευρωπαϊκής ρυθμιστικής αρχής, ισχυρής και ανεξάρτητης. Η εν λόγω λειτουργία θα ασκείται από την Κοινότητα, μέσω των μηχανισμών της για τη λήψη αποφάσεων, σε στενή συνεργασία με τον Eurocontrol. Οι κανονιστικές ρυθμίσεις που θα θεσπιστούν με τον τρόπο αυτόν θα έχουν ως στόχο τρεις τομείς παρέμβασης: οργάνωση και χρήση του εναέριου χώρου, οργάνωση και τρόποι πληρωμής των φορέων παροχής υπηρεσιών, εξοπλισμός επί του εδάφους και επί του αεροσκάφους. Οι διάφορες συνιστώσες της διαχείρισης της εναέριας κυκλοφορίας που θα αποτελέσουν αντικείμενο κοινοτικής ρύθμισης προσδιορίζονται στο παράρτημα 1.

2.3. Για τη θέσπιση των εν λόγω τεχνικών κανονιστικών ρυθμίσεων, εφαρμόζονται οι νομοθετικές μέθοδοι της Κοινότητας: ο κοινοτικός νομοθέτης θα καθορίσει τη βάση των κοινοτικών ρυθμίσεων, ορίζοντας αφενός τις βασικές απαιτήσεις οι οποίες πρέπει να εφαρμοστούν στους εν λόγω τομείς και, αφετέρου, τους μηχανισμούς λήψης αποφάσεων και εφαρμογής. Η ευθύνη για την εφαρμογή των εν λόγω κανόνων βαρύνει την Επιτροπή, η οποία συνεπικουρείται από μια επιτροπή που απαρτίζεται από εκπροσώπους των κρατών μελών, την επιτροπή ενιαίου ουρανού, η οποία καλύπτει όλες τις δράσεις για την εφαρμογή του ενιαίου ευρωπαϊκού ουρανού.

2.4. Οι κοινοτικές ρυθμίσεις πρέπει να λαμβάνουν υπόψη τα συμφέροντα των δύο κατηγοριών χρηστών του εναέριου χώρου, δηλαδή των πολιτικών και στρατιωτικών χρηστών. Επομένως, είναι σημαντικό να συμμετέχουν οι στρατιωτικοί χρήστες στο πλαίσιο εργασίας που έχει οριστεί για την εκπόνηση, έγκριση και διαχείριση των εν λόγω κανονιστικών ρυθμίσεων, ώστε να λαμβάνονται υπόψη οι περιορισμοί και οι στόχοι που συνδέονται με τη στρατιωτική χρήση του εναέριου χώρου: η Επιτροπή θεωρεί ότι είναι αναγκαίο η Επιτροπή Ενιαίου Ουρανού να μπορεί να λαμβάνει υπόψη της, με ισότιμο τρόπο, τα συμφέροντα των πολιτικών και στρατιωτικών χρηστών. Για το σκοπό αυτό, η Επιτροπή εκφράζει την επιθυμία, κατ' εξαίρεσιν ως προς τους συνήθεις κανόνες σύνθεσης τέτοιου είδους επιτροπών, η Επιτροπή Ενιαίου Ουρανού να απαρτίζεται από δύο εκπροσώπους κάθε κράτους μέλους, προκειμένου να καταστεί πραγματική η δυνατότητα να συμμετέχουν οι στρατιωτικοί στη δράση της επιτροπής, με παράλληλη αποδοχή της επιλογής κάθε κράτους μέλους όσον αφορά τη σύνθεση της αντιπροσωπείας του.

2.5. Από την πλευρά της η Κοινότητα θα πρέπει να οργανωθεί, ούτως ώστε να είναι σε θέση να εφαρμόσει τις κοινοτικές ρυθμίσεις:

- Η Επιτροπή θα πρέπει να διαθέτει τεχνική εμπειρογνωσία η οποία θα συνενώνει ταυτόχρονα την εμπειρογνωσία του Eurocontrol και εκείνη των κρατών μελών: η Επιτροπή προτίθεται να προσφύγει στην εξειδίκευση και στην εμπειρογνωσία που έχουν συσσωρευτεί εντός του Eurocontrol, χωρίς όμως να παραβλέπει την προοπτική διεύρυνσης της Κοινότητας.

- Η τεχνική προετοιμασία της κοινοτικών ρυθμίσεων πρέπει να ανατεθεί σε μεγάλο βαθμό στην Υπηρεσία Eurocontrol, βάσει διευθέτησης η οποία θα προσδιορίζει τους στόχους και τις λεπτομέρειες της εν λόγω δράσης, συμπεριλαμβανομένων των πτυχών διαβούλευσης με τους ενδιαφερόμενους κύκλους. Για το σκοπό αυτό, η Επιτροπή προτίθεται να ορίσει μαζί με την Υπηρεσία Eurocontrol, που αποτελεί εντός του οργανισμού Eurocontrol το όργανο που είναι επιφορτισμένο με την εκπλήρωση, κατ' εντολήν της γενικής συνέλευσης και του συμβουλίου του Eurocontrol, τα καθήκοντα που απορρέουν από τη Σύμβαση Eurocontrol, ένα πλαίσιο συνεργασίας το οποίο θα ορίζει τις λεπτομέρειες των εργασιακών σχέσεων.

- Στην Υπηρεσία Eurocontrol πρέπει επίσης να ανατεθεί το καθήκον της εκτέλεσης των κοινοτικών ρυθμίσεων, επί παραδείγματι όσον αφορά τη διαχείριση της δομής του εναέριου χώρου και του δικτύου των αεροδιαδρόμων, ανάλογα με τις ανάγκες της εναέριας κυκλοφορίας και σύμφωνα με τις κοινοτικές ρυθμίσεις επί του θέματος.

- Η μεταρρύθμιση του ελέγχου της εναέριας κυκλοφορίας δεν μπορεί να επιτύχει χωρίς τη δέσμευση των ελεγκτών εναέριας κυκλοφορίας, οι οποίοι είναι υπεύθυνοι για τη διατήρηση του υψηλού επιπέδου ασφαλείας στην Ευρώπη. Με βάση την πείρα που αποκτήθηκε σε άλλους τομείς, η Επιτροπή θα παράσχει το πλαίσιο συνεννόησης μεταξύ κοινωνικών φορέων όσον αφορά τους προσανατολισμούς των εξελίξεων στην βιομηχανία και στην κοινή πολιτική, το οποίο θα μπορέσει να οδηγήσει στη επίτευξη συλλογικών συμφωνιών. Ο κοινωνικός διάλογος που διεξάγεται αυτή τη στιγμή στο επίπεδο της βιομηχανίας των αερομεταφορών πρέπει να διευρυνθεί, ούτως ώστε να συμπεριλάβει τους εκπροσώπους των φορέων παροχής υπηρεσιών [6] καθώς και τους οργανισμούς που εκπροσωπούν το προσωπικό του κλάδου.

[6] Κυρίως τον CANSO (Civil Air Navigation Services Organisation - Οργανισμός Υπηρεσιών Πολιτικής Αεροναυτιλίας), καθώς και, στο μέτρο που είναι υπεύθυνος για την παροχή υπηρεσιών αεροναυτιλίας, τον οργανισμό Eurocontrol.

3. Ο ρόλος του Eurocontrol

3.1. Η Σύμβαση ίδρυσης του Eurocontrol αναθεωρήθηκε το 1997 για να δώσει στον εν λόγω οργανισμό αυξημένες δυνατότητες κανονιστικής ρύθμισης, χωρίς όμως να μπορεί να δώσει σε αυτή την κανονιστική ρύθμιση έναν πλήρη υποχρεωτικό χαρακτήρα. Η Επιτροπή επιφορτίσθηκε με τις διαπραγματεύσεις για την προσχώρηση της Κοινότητας στον Eurocontrol, πρώτον διότι τα κράτη μέλη δεν μπορούν να μεταβιβάσουν στον εν λόγω οργανισμό τις αρμοδιότητες που έχουν ήδη μεταβιβάσει στην Κοινότητα και δεύτερον διότι η μετατροπή των αποφάσεων του Eurocontrol σε κοινοτικό δίκαιο θα τους έδινε πλήρη νομική ισχύ εντός των κρατών μελών. Αυτός είναι ο λόγος για τον οποίο η έναρξη ισχύος της αναθεωρημένης σύμβασης Eurocontrol και η προσχώρηση της Κοινότητας στον Eurocontrol παραμένουν σημαντικά στάδια για την πραγματοποίηση του ενιαίου ευρωπαϊκού ουρανού. Εντούτοις, η προσχώρηση της Κοινότητας προϋποθέτει την κύρωση της αναθεωρημένης σύμβασης από τα κράτη μέλη. δυστυχώς, η εν λόγω προσχώρηση παρεμποδίστηκε εξαιτίας της διαφοράς που προέκυψε μεταξύ του Ηνωμένου Βασιλείου και της Ισπανίας, όσον αφορά την εφαρμογή της εν λόγω σύμβασης στο Γιβραλτάρ. Επιβάλλεται ταχεία επίλυση της εν λόγω διαφοράς, ώστε να καταστεί δυνατή η αποτελεσματική συνεργασία μεταξύ της Κοινότητας και του Eurocontrol.

3.2. Η αποτελεσματικότητα της κανονιστικής δράσης εντός του Eurocontrol εξαρτάται από το διαχωρισμό των κανονιστικών καθηκόντων του από τα καθήκοντα παροχής υπηρεσιών. Εάν δεν το κάνει, ο Eurocontrol δεν θα διαθέτει ούτε την απαιτούμενη ουδετερότητα, ούτε θα χαίρει της εμπιστοσύνης της βιομηχανίας και των άλλων φορέων παροχής υπηρεσιών, ώστε να είναι σε θέση να βοηθήσει την Επιτροπή στην προετοιμασία και την εκτέλεση των κοινοτικών ρυθμίσεων. Η καλή οργάνωση των σχέσεων μεταξύ της Επιτροπής και του Eurocontrol εξαρτάται από τον εν λόγω διαχωρισμό των καθηκόντων.

3.3. Ακόμη και αν η Κοινότητα πρέπει να θέσει τους δικούς της στόχους και να διαθέσει τα δικά της μέσα για την εφαρμογή του ενιαίου ευρωπαϊκού ουρανού, μέριμνα επίσης της Επιτροπής είναι να αποφύγει την επικάλυψη μεταξύ της κοινοτικής δραστηριότητας και αυτής του Eurocontrol.

Προκειμένου να αποφευχθεί ο κίνδυνος αλληλοεπικάλυψης:

- Η Επιτροπή θα αναθέσει στην Υπηρεσία Eurocontrol τις εργασίες εμπειρογνωσίας που είναι απαραίτητες για την εκπόνηση των κοινοτικών κανόνων.

- Προκειμένου να διασφαλίσει τη συνοχή με το πανευρωπαϊκό πλαίσιο, η Επιτροπή εκφράζει την επιθυμία ο εσωτερικός κανονισμός της Επιτροπής Ενιαίου Ουρανού να επιτρέπει τη συμμετοχή της Υπηρεσίας Eurocontrol ως εμπειρογνώμονα στην εν λόγω επιτροπή.

- Η Επιτροπή θα απευθυνθεί επίσης στον Eurocontrol, ούτως ώστε να επιτρέψει στην Επιτροπή Αξιολόγησης Επιδόσεων (PRC [7]) να διασφαλίσει την εξέταση και τη σύγκριση των επιδόσεων των υπηρεσιών αεροναυτιλίας, καθώς και στην Επιτροπή Ρυθμίσεων Ασφαλείας (SRC [8]) να εκπονήσει τις απαιτήσεις στον τομέα της ασφάλειας, για όσον καιρό δεν θα μπορεί να επιφορτίζεται με τις εν λόγω πτυχές που αφορούν την ασφάλεια της αεροναυτιλίας η Ευρωπαϊκή Υπηρεσία για την Ασφάλεια των Αερομεταφορών [9], της οποίας η σύσταση έχει προταθεί.

[7] PRC: Performance Review Commission, η οποία συστάθηκε στο πλαίσιο του Eurocontrol.

[8] SRC : Safety Regulatory Commission, Επιτροπής Ρυθμίσεων Ασφαλείας, η οποία συστάθηκε στο πλαίσιο του Eurocontrol.

[9] Σύμφωνα με την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τον καθορισμό κοινών κανόνων στον τομέα της αεροπορίας και τη σύσταση Ευρωπαϊκής Υπηρεσίας για την Ασφάλεια των Αερομεταφορών (COM(2000) 595 τελικό), το πεδίο εφαρμογής του εν λόγω κανονισμού προβλέπει να συμπεριληφθούν αρχικά η σύλληψη, η κατασκευή, η συντήρηση και η εκμετάλλευση των αεροσκαφών και των αεροναυτικών προϊόντων, καθώς και το προσωπικό και οι σχετικοί οργανισμοί. Το εν λόγω πεδίο θα πρέπει να επεκταθεί στη συνέχεια στις πτυχές που αφορούν την ασφάλεια της εκμετάλλευσης των αερολιμένων και στη διαχείριση της εναέριας κυκλοφορίας.

3.4. Με τον τρόπο αυτό, μολονότι προσφεύγει στους πόρους που υπάρχουν εντός του Eurocontrol, η Κοινότητα διατηρεί την αυτονομία της ως προς τη λήψη αποφάσεων: η αρωγή της Επιτροπής Ενιαίου Ουρανού, η οποία απαρτίζεται από εκπροσώπους των κρατών μελών, θα της επιτρέψει αφενός να επικυρώνει, όταν παρίσταται ανάγκη, το αποτέλεσμα των τεχνικών εργασιών που πραγματοποιούνται από την Υπηρεσία Eurocontrol. θα επιτρέψει επίσης την έκδοση των γνωμών που απαιτούνται επί των μέτρων που παρουσιάζει η Επιτροπή στο πλαίσιο της εκχώρησης αρμοδιοτήτων στην οποία προβαίνει το Συμβούλιο επί των ειδικών κανονιστικών μέτρων.

3.5. Έτσι η Κοινότητα θα μπορέσει να προχωρήσει γρηγορότερα και μακρύτερα από τον Eurocontrol, προκειμένου να ανταποκριθεί στις ιδιαίτερες ανάγκες και χαρακτηριστικά της εναέριας κυκλοφορίας στον εναέριο χώρο της Κοινότητας. Η προσχώρηση της Κοινότητας στον Eurocontrol θα αποτελέσει ουσιαστικό στοιχείο για τη διασφάλιση της συνοχής των δράσεων μεταξύ του εν λόγω διεθνούς οργανισμού και της Κοινότητας. Πράγματι, ο οργανισμός Eurocontrol επιτρέπει να τεθεί η κοινοτική δραστηριότητα σε πανευρωπαϊκό πλαίσιο. Ακόμη και αν η Κοινότητα αναμένεται να διευρυνθεί κατά τα προσεχή έτη και υπάρχουν ήδη από τώρα συμφωνίες που συνδέουν έναν αυξανόμενο αριθμό τρίτων χωρών με την κοινοτική πολιτική αερομεταφορών, ο Eurocontrol προσφέρει τη βάση η οποία διασφαλίζει τη συνοχή του εναέριου χώρου σε όλο τον γεωγραφικό χώρο της Ευρώπης. Αυτό δεν σημαίνει ότι επιβάλλονται οι ίδιες απαιτήσεις επί του συνόλου της Ευρώπης, διότι στο κέντρο της Ευρώπης είναι αναγκαίες αυστηρότερες προσεγγίσεις από ό,τι στις περιοχές της περιφέρειας, όπου τα προβλήματα συμφόρησης που παρουσιάζονται είναι λιγότερα. Εντούτοις, η Κοινότητα, εφόσον γίνει μέλος του Eurocontrol, θα συμμερίζεται τους προσανατολισμούς που ορίζονται στους κόλπους του εν λόγω οργανισμού, στην εκπόνηση των οποίων θα έχει συμμετάσχει. Τα κανονιστικά όργανα του οργανισμού θα μπορούν να συνεχίσουν τις προπαρασκευαστικές εργασίες που πραγματοποιήθηκαν από την Υπηρεσία Eurocontrol, στην ίδια κατεύθυνση και σύμφωνα με το ίδιο χρονοδιάγραμμα όπως και τα όργανα της Κοινότητας.

4. Ανάπτυξη των σχέσεων με τους ενδιαφερόμενους φορείς

4.1. Οι εργασίες που διεξήγαγε η Επιτροπή για την προετοιμασία της έκθεσης της Ομάδας Υψηλού Επιπέδου κατέδειξαν τη χρησιμότητα του εκτενούς πολυμερούς διαλόγου με εκπροσώπους των διαφόρων βιομηχανικών και κοινωνικών συμφερόντων, ο οποίος διεξήχθη εκ παραλλήλου στην Ομάδα Υψηλού Επιπέδου στο πλαίσιο της Βιομηχανικής και Κοινωνικής Ομάδας. Η Επιτροπή επιθυμεί επίσης να διατηρήσει την εν λόγω Βιομηχανική και Κοινωνική Ομάδα και να διευρύνει την αποστολή της στο σύνολο των αερομεταφορών.

4.2. Ο εν λόγω συντονισμός πρέπει επίσης να εφαρμοστεί για τη διασφάλιση της ταχείας υιοθέτησης των νέων τεχνολογιών και των νέων μεθόδων εργασίας στη διαχείριση της εναέριας κυκλοφορίας. Συχνά απέβη δύσκολο να διασφαλιστεί η υποστήριξη έργων, σημαντικών σε ευρωπαϊκό επίπεδο, από το σύνολο των ενδιαφερόμενων βιομηχανικών εταίρων - φορείς παροχής υπηρεσιών, αεροπορικές εταιρείες, αερολιμένες και κατασκευαστές εξοπλισμού - με αποτέλεσμα να μην υπάρχει συλλογική δέσμευση, ούτε συναινετικό χρονοδιάγραμμα. Όταν η Επιτροπή διαβουλεύεται με τη βιομηχανία και τους αερομεταφορείς προκειμένου να εκφράσουν τη γνώμη τους για το κοινό όραμα της αρχιτεκτονικής του μελλοντικού ευρωπαϊκού συστήματος, τις μεθόδους και το χρονοδιάγραμμα υλοποίησής της, αποφεύγει την αλληλοεπικάλυψη των αποτελεσματικών μηχανισμών που υφίστανται εντός του Eurocontrol.

4.3. Πρέπει επίσης να αξιολογείται συνεχώς το αποτέλεσμα των μέτρων που ελήφθησαν και μπορούν να διατίθενται αξιόπιστα και διεξοδικά στοιχεία για την προσαρμογή των μέτρων εάν παραστεί ανάγκη. Η Επιτροπή προτείνει ταυτόχρονα ένα κλασικό σύστημα παρακολούθησης και ελέγχου, το οποίο θα αφορά την εφαρμογή των κοινοτικών κανόνων, καθώς και έναν μηχανισμό αξιολόγησης εκ μέρους των ενδιαφερόμενων φορέων. Προς τούτο είναι ανάγκη να ζητηθεί από τους παρόχους υπηρεσιών αεροναυτιλίας να υποβάλουν τακτικές εκθέσεις, καθώς και να προσφεύγουν σε συνεχή εξέταση των επιδόσεων του συστήματος που θα μπορεί να υποδεικνύει διορθωτικά μέτρα τα οποία αντιστοιχούν στις λειτουργίες που επιτελεί η Επιτροπή Αξιολόγησης Επιδόσεων (PRC), που υπάγεται στον Eurocontrol.

5. Υποστήριξη των τεχνολογικών εξελίξεων

5.1. Προκειμένου οι αερομεταφορές στην Ευρώπη να αναπτυχθούν υπό καλές συνθήκες ασφάλειας και χωρίς περιορισμούς όσον αφορά τη μεταφορική ικανότητα, πρέπει να εφαρμοστούν ταχύτατα οι νέες τεχνολογίες και μέθοδοι εργασίας. O μελλοντικός έλεγχος της εναέριας κυκλοφορίας δεν μπορεί να περιοριστεί σε μια απλή εξέλιξη των υφιστάμενων συνιστωσών. πρέπει να αναπτυχθεί, από κοινού με τη βιομηχανία, ένα κοινό όραμα για τις αναγκαίες αλλαγές. Η εν λόγω προσπάθεια απαιτεί ένα σημαντικό έργο έρευνας και ανάπτυξης, το οποίο θα συνοδεύεται από νομοθετικό έργο, προκειμένου οι πολιτικοί και στρατιωτικοί χρήστες να υιοθετήσουν τις εν λόγω νέες τεχνολογίες και διαδικασίες.

5.2. Η Κοινότητα πρέπει να ενισχύσει τις προσπάθειες για την ταχεία εισαγωγή των νέων τεχνολογιών, οι οποίες βασίζονται κυρίως στην προήγηση ακριβείας μέσω δορυφόρου, η οποία καθίσταται δυνατή με το πρόγραμμα Galileo, καθώς και στην διαβίβαση δεδομένων μεταξύ αεροπλάνων και μεταξύ αεροπλάνων και εδάφους. Διευρύνοντας τη συνεργασία της με τον Eurocontrol στον τομέα της έρευνας, η Επιτροπή θα επικεντρώσει επίσης τις δράσεις του έκτου Προγράμματος Πλαισίου Έρευνας και Τεχνολογικής Ανάπτυξης και του προγράμματος των Πανευρωπαϊκών Δικτύων Μεταφορών στον τομέα της διαχείρισης της εναέριας κυκλοφορίας, στην εισαγωγή νέων τεχνολογιών, οι οποίες θα επιτρέψουν την επίτευξη καλύτερου προγραμματισμού και υψηλότερων επιπέδων ακρίβειας και ασφάλειας.

5.3. Η αύξηση των δυνατοτήτων του ευρωπαϊκού συστήματος ελέγχου εναέριας κυκλοφορίας απαιτεί χρηματοδότηση που θα υπερβαίνει τις σημερινές δυνατότητες στο πλαίσιο των κοινοτικών προγραμμάτων. Η αλληλεγγύη μεταξύ χρηστών θα πρέπει να επιτρέψει την αποδέσμευση των αναγκαίων οικονομικών μέσων, διαθέτοντας μέρος των τελών διαδρομής εναέριας κυκλοφορίας, τα οποία καταβάλλονται από τις αεροπορικές εταιρείες βάσει του κοινού συστήματος τελών διαδρομής του Eurocontrol, στην υλοποίηση των εν λόγω έργων, καθώς επίσης και στην επιτυχή αναμόρφωση του εν λόγω συστήματος τελών, προκειμένου να ενσωματωθούν σε αυτό τα κριτήρια εκπλήρωσης των στόχων της κοινής πολιτικής. Η εν λόγω συνεισφορά δεν θα υπερβαίνει τη μείωση του κόστους, η οποία προκύπτει ως αποτέλεσμα της αύξησης της αποτελεσματικότητας του συστήματος. Η Επιτροπή θα εξετάσει τη δυνατότητα να οργανωθεί με τον τρόπο αυτό η διάθεση ενός μέρους των προαναφερόμενων τελών διαδρομής εναέριας κυκλοφορίας για δράσεις που αποσκοπούν στην αύξηση των δυνατοτήτων του ευρωπαϊκού ελέγχου εναέριας κυκλοφορίας, προκειμένου να υλοποιηθούν έργα κοινού ενδιαφέροντος κατά την περίοδο 2002-2005.

6. Προτάσεις της Επιτροπής για την υλοποίηση του ενιαίου ευρωπαϊκού ουρανού:

6.1 Πέρα από την πρόταση κανονισμού που ορίζει το πλαίσιο για τη δημιουργία του ενιαίου ευρωπαϊκού ουρανού, η οποία επισυνάπτεται στην παρούσα ανακοίνωση, η Επιτροπή διαβιβάζει στο Συμβούλιο και στο Ευρωπαϊκό Κοινοβούλιο τις ακόλουθες προτάσεις:

- πρόταση κανονισμού σχετικά με την παροχή υπηρεσιών αεροναυτιλίας στο πλαίσιο του ενιαίου ευρωπαϊκού ουρανού.

- πρόταση κανονισμού σχετικά με την οργάνωση και χρήση του εναέριου χώρου στο πλαίσιο του ενιαίου ευρωπαϊκού ουρανού.

- πρόταση κανονισμού σχετικά με τη διαλειτουργικότητα του ευρωπαϊκού δικτύου διαχείρισης εναέριας κυκλοφορίας.

Η Επιτροπή θα διαβιβάσει προσεχώς δύο επιπλέον προτάσεις για την υλοποίηση του ενιαίου ευρωπαϊκού ουρανού:

- πρόταση απόφασης του Συμβουλίου σχετικά με την υπογραφή από την Ευρωπαϊκή Κοινότητα του πρωτοκόλλου προσχώρησης της Ευρωπαϊκής Κοινότητας στον Ευρωπαϊκό Οργανισμό για τον ´Ελεγχο της Εναέριας Κυκλοφορίας (EUROCONTROL) και την προσωρινή εφαρμογή του, αμέσως μετά την ολοκλήρωση των διαπραγματεύσεων.

- πρόταση διεύρυνσης των καθηκόντων της Ευρωπαϊκής Υπηρεσίας για την Ασφάλεια των Αερομεταφορών ώστε να καλύπτουν τη ρύθμιση της ασφάλειας των υπηρεσιών ελέγχου της εναέριας κυκλοφορίας στον ενιαίο ευρωπαϊκό ουρανό.

6.2 Η Επιτροπή λαμβάνει υπό σημείωση την πρόσφατη συμφωνία που συνήφθη μεταξύ των βρετανικών και ισπανικών αρχών όσον αφορά τον αερολιμένα του Γιβραλτάρ και η οποία στο Συμβούλιο θα λάβει τη μορφή ειδικών διατάξεων σχετικά με το πεδίο εφαρμογής των μέτρων που απαιτούνται για την υλοποίηση του ενιαίου ευρωπαϊκού ουρανού.

7. Συμπέρασμα

7.1 Το κοινοτικό πλαίσιο παρέχει τα μέσα εφαρμογής των προσανατολισμών της Ομάδας Υψηλού Επιπέδου: η δημιουργία του ενιαίου ευρωπαϊκού ουρανού απαιτεί τον ίδιο τύπο πρωτοβουλιών όπως και η δημιουργία της ενιαίας αγοράς. Εντούτοις, η προώθηση των εν λόγω πρωτοβουλιών προϋποθέτει τεχνική εμπειρογνωσία η οποία δεν διατίθεται στους κόλπους των υπηρεσιών της Επιτροπής, αλλά η οποία μπορεί να χρησιμοποιηθεί στο πλαίσιο συμφωνίας με τον Eurocontrol. προϋποθέτει επίσης ότι το Ευρωπαϊκό Συμβούλιο εξετάζει ενδεχόμενη σύσταση ενός πλαισίου στρατιωτικής συνεργασίας.

7.2 Η Επιτροπή προτείνει επομένως στο Ευρωπαϊκό Κοινοβούλιο και στο Συμβούλιο να εγκρίνουν την πρόταση κανονισμού. Επιπλέον, η Επιτροπή θα αναλάβει όλες τις κατάλληλες πρωτοβουλίες προκειμένου να δημιουργηθεί το αναγκαίο θεσμικό πλαίσιο για την οργάνωση της στρατιωτικής συνεργασίας.

ΠΑΡΑΡΤΗΜΑ 1 Πρόγραμμα εργασίας

Το παρόν παράρτημα παρουσιάζει λεπτομερώς καθέναν από τους τομείς για τους οποίους η Επιτροπή, χρησιμοποιώντας τη συμφωνία με τον Eurocontrol που προσδιορίζεται στην παρούσα ανακοίνωση, προτίθεται να υποβάλει προτάσεις δράσης και επεξηγεί το περιεχόμενο των εν λόγω δράσεων ανά θέμα. Στο παράρτημα 2 παρατίθεται ο συγκεντρωτικός κατάλογος των προβλεπόμενων προτάσεων.

1. Ασφάλεια

1.1 Η ασφάλεια αποτελεί επιτακτική απαίτηση, η οποία πρέπει να διατηρηθεί και να ενισχυθεί στο πλαίσιο της κανονιστικής προσέγγισης που τίθεται σε εφαρμογή. Όλα τα μέτρα που προτείνονται στη συνέχεια του κειμένου ενσωματώνουν αυτή την απόλυτη επιταγή για διατήρηση και ενίσχυση του επιπέδου ασφαλείας.

1.2 Εν τω μεταξύ, η Επιτροπή προτίθεται να υποβάλει προτάσεις προκειμένου:

* να καταστήσει υποχρεωτικές [10], στο μέτρο που έχουν χαρακτήρα υποχρεωτικής κανονιστικής ρύθμισης, τις Ρυθμιστικές Απαιτήσεις Ασφαλείας (ESARRs, Safety Regulatory Requirements) που εγκρίθηκαν από την Επιτροπή Ρυθμίσεων Ασφαλείας (SRC).

[10] Επί του παρόντος, οι εν λόγω ρυθμιστικές απαιτήσεις μπορούν θεωρητικώς να μεταφερθούν στο κοινοτικό δίκαιο στο πλαίσιο της οδηγίας 93/65/ΕΟΚ του Συμβουλίου, της 19ης Ιουλίου 1993, σχετικά με τον καθορισμό και τη χρησιμοποίηση συμβατών τεχνικών προδιαγραφών για την προμήθεια τεχνικού εξοπλισμού και συστημάτων διαχείρισης της εναέριας κυκλοφορίας. όμως, δεδομένου ότι αντικείμενο της εν λόγω οδηγίας είναι να επιβάλει τους όρους για τις προσκλήσεις υποβολής προσφορών για εξοπλισμό, η πραγματική δυνατότητα μεταφοράς των Ρυθμιστικών Απαιτήσεων Ασφαλείας (ESARRs) στο κοινοτικό δίκαιο περιορίζεται στις απαιτήσεις που αφορούν τον εξοπλισμό και τα συστήματα.

* να στηρίξει την εφαρμογή εκ μέρους των κρατών μελών των κανονιστικών ρυθμίσεων σε θέματα ασφαλείας και να εφαρμόσει ένα πλαίσιο το οποίο θα διασφαλίζει ότι τα σενάρια αποδέσμευσης επιπλέον μεταφορικής ικανότητας τηρούν τις απαιτήσεις ασφαλείας.

* να καθιερώσει, για τους παρόχους υπηρεσιών, ένα υποχρεωτικό και εναρμονισμένο σύστημα υποβολής εκθέσεων όσον αφορά τα ατυχήματα, το οποίο θα βασίζεται σε ένα "χωρίς επιβολή ποινών" σύστημα εκθέσεων από τους ελεγκτές.

2. Οργάνωση και διαχείριση του εναέριου χώρου

2.1. Ένας ουρανός για την Ευρώπη χωρίς εσωτερικά σύνορα σημαίνει επίσης έναν εναέριο χώρο χωρίς σύνορα. Η εν λόγω εναρμόνιση προϋποθέτει εν πρώτοις την έγκριση, εντός κοινοτικού νομικού κειμένου, της βάσης για την οργάνωση του ανώτερου εναέριου χώρου από όλα τα κράτη μέλη, καθώς και τη διασφάλιση της συνοχής των εθνικών οργανισμών του κατώτερου εναέριου χώρου.

2.2. Η Επιτροπή προτίθεται επομένως να εκπονήσει προτάσεις στους ακόλουθους τομείς:

* Ορισμός των κατηγοριών του εναέριου χώρου, προκειμένου να αναπτυχθεί η αρχιτεκτονική του εν λόγω χώρου και ο σχεδιασμός των αεροδιαδρόμων και των τομέων, καθώς και να διασφαλιστεί η διαθεσιμότητα αξιόπιστων και ολοκληρωμένων πληροφοριών τόσο για την ρυθμιστική αρχή, όσο και για τον χρήστη του εναέριου χώρου.

* Οργάνωση της διαχείρισης του εναέριου χώρου, σε μια προοπτική που θα επιτρέπει την ανάθεση των τομέων σε παρόχους υπηρεσιών και οργάνωση των μεταβιβάσεων εναέριου χώρου μεταξύ φορέων παροχής υπηρεσιών. η οριοθέτηση των τομέων του εναέριου χώρου που παραχωρούνται στους παρόχους υπηρεσιών πρέπει να είναι συνεπής με τον ορισμό του εναέριου χώρου που ισχύει σε ευρωπαϊκό επίπεδο.

* Κανόνες οργάνωσης της διαχείρισης της ροής της εναέριας κυκλοφορίας («flow management») που περιλαμβάνουν τη βελτίωση του προγραμματισμού, κανόνες προτεραιότητας σε περίπτωση συμφόρησης, δρομολόγια αποσυμφόρησης και καθιέρωση μηχανισμού για καταστάσεις κρίσης. η υφιστάμενη Κεντρική Μονάδα Διαχείρισης της Ροής της Εναέριας Κυκλοφορίας (Central Flow Management Unit) αποτελεί ένα ενδιαφέρον εργαλείο, το οποίο μπορεί να αναπτυχθεί, ενσωματώνοντας την εντολή και τα καθήκοντά της στις κοινοτικές ρυθμίσεις.

* Μηχανισμοί ενίσχυσης της πειθαρχίας κατά τη χρήση του εναέριου χώρου, καθώς και οι μηχανισμοί ενσωμάτωσης των αερολιμένων στη διαχείριση του εναέριου χώρου και βελτίωσης του συντονισμού μεταξύ των διαθέσιμων χρόνων χρήσης αερολιμένα και των διαθέσιμων χρόνων χρήσης εναέριου χώρου.

Οι εν λόγω προτάσεις πρέπει να παράσχουν το γενικό πλαίσιο και τις κεντρικές γραμμές των δράσεων. Η ευθύνη για την εφαρμογή των κειμένων που εγκρίνονται από το Ευρωπαϊκό Κοινοβούλιο και το Συμβούλιο στους προαναφερθέντες τομείς πρέπει να ανατεθεί στην Επιτροπή, την οποία θα συνεπικουρεί μια επιτροπή, η Επιτροπή Ενιαίου ευρωπαϊκού ουρανού, η οποία απαρτίζεται από εκπροσώπους των κρατών μελών και επιτρέπει την ισότιμη εκπροσώπηση των συμφερόντων των πολιτικών και στρατιωτικών χρηστών.

3. Ενσωμάτωση των στρατιωτικών αναγκών

3.1. Η χρήση του εναέριου χώρου πρέπει να οργανωθεί με τρόπο ώστε να αναγνωριστεί η ιδιαιτερότητα των στρατιωτικών χρήσεων του εναέριου χώρου. Χωρίς να θιγούν οι επιταγές της άμυνας, η αποτελεσματικότητα της χρήσης του εναέριου χώρου δικαιολογεί την ύπαρξη καλύτερου συντονισμού μεταξύ των εν λόγω δύο κατηγοριών χρηστών, πολιτικών και στρατιωτικών.

Υπενθυμίζεται ότι η δράση κανονιστικής ρύθμισης του εναέριου χώρου, μολονότι εμπίπτει στις αρμοδιότητες της Ευρωπαϊκής Κοινότητας, δεν αποκλείει τη συμμετοχή των στρατιωτικών στην κοινοτική διαδικασία λήψης αποφάσεων. Εναπόκειται σε κάθε κράτος να οργανώσει την εκπροσώπησή του στα όργανα του Συμβουλίου και αυτό αποφασίζει, ανάλογα με το περιεχόμενο της πρότασης, για το ποιο είναι το αρμόδιο όργανο στο πλαίσιο της οργάνωσής του.

Εξάλλου η Επιτροπή θα χρησιμοποιήσει, για την εφαρμογή των κανόνων που θα έχουν προηγουμένως θεσπιστεί από τον κοινοτικό νομοθέτη, την Επιτροπή Ενιαίου Ουρανού, η οποία θα συνδράμει την Επιτροπή, αλλά θα επιτρέψει επίσης να ληφθούν υπόψη τα διάφορα συμφέροντα, πολιτικά και στρατιωτικά. Αυτός ο συνυπολογισμός των στρατιωτικών συμφερόντων στις εργασίες της επιτροπής θα διευκολύνει τη συνοχή με τις δραστηριότητες της CMIC [11] στους κόλπους του Eurocontrol και κατά συνέπεια θα συμβάλει να αποφευχθεί οιαδήποτε αλληλοεπικάλυψη μεταξύ του Eurocontrol και της Κοινότητας επί της εν λόγω πτυχής.

[11] CMIC: Civil and Military Interface standing Committee: Μόνιμη Επιτροπή Πολιτικής /Στρατιωτικής Διεπαφής, στο πλαίσιο του Eurocontrol.

3.2. Εντούτοις, θα ήταν χρήσιμο οι στρατιωτικές ανάγκες να εξακολουθήσουν να λαμβάνονται υπόψη προσφεύγοντας σε οιοδήποτε κατάλληλο μέσο για κάθε θέμα που αφορά την εναέρια κυκλοφορία για σκοπούς καθαρά στρατιωτικούς. Πράγματι, η στρατιωτική συνεργασία θα πρέπει να προσφέρει τη δυνατότητα αποτελεσματικότερης εκμετάλλευσης του εναέριου χώρου, ο οποίος δεν μπορεί πλέον να προορίζεται αποκλειστικά για στρατιωτική χρήση. Η εν λόγω συνεργασία πρέπει να αφορά την εκπαίδευση, την εξάσκηση και τις ειδικές ρυθμίσεις για τις στρατιωτικές επιχειρήσεις. Προς τούτο, τα συμπεράσματα του Ελσίνκι θα μπορούσαν να συμπληρωθούν, προκειμένου να δημιουργηθεί ένα αρμόδιο όργανο σε θέματα επιχειρησιακής στρατιωτικής κυκλοφορίας.

Προκειμένου να διασφαλιστεί η συνοχή των δράσεων, θα ήταν ευχής έργον οι στρατιωτικοί που θα συμμετάσχουν στις εργασίες της Επιτροπής Ενιαίου Ουρανού (είτε συμμετέχοντας σε αυτήν άμεσα, είτε παρέχοντας γνωμοδότηση πριν από τον καθορισμό της θέσης του κράτους μέλους που εκπροσωπούν) να είναι οι ίδιοι με αυτούς που συμμετέχουν σε ένα τέτοιο όργανο επιχειρησιακής στρατιωτικής κυκλοφορίας

Η ενσωμάτωση της στρατιωτικής συνιστώσας στην κοινή διαχείριση του ευρωπαϊκού εναέριου χώρου θα έχει ως στόχο να επιτρέψει κυρίως τη συνεκτική και εναρμονισμένη υλοποίηση της ιδέας για ευέλικτη πολιτική και στρατιωτική χρήση του εναέριου χώρου. Η εν λόγω κοινή διαχείριση πρέπει επίσης να οδηγήσει σε μεγαλύτερη ενοποίηση των στρατιωτικών και πολιτικών εναερίων ελέγχων.

3.3. Παράλληλα, θα ήταν ευχής έργον να οριστεί ένα πρόγραμμα μέτρων που προορίζονται να τονώσουν την ενοποίηση των πολιτικών και στρατιωτικών αναγκών, συμπεριλαμβανομένης της οικονομικής ενίσχυσης, καθώς και επί εθελουσίας βάσεως και συνεργασίας. Εδώ πρέπει κυρίως να περιλαμβάνεται η μετατόπιση των στρατιωτικών δραστηριοτήτων εξάσκησης σε ζώνες με χαμηλότερη πολιτική εναέρια κυκλοφορία, η ανάπτυξη της συνεργασίας μεταξύ των αεροπορικών ενόπλων δυνάμεων με σκοπό την από κοινού χρήση των διακρατικών εναέριων τομέων για τη διεξαγωγή ασκήσεων, ο εξοπλισμός των στρατιωτικών αεροπλάνων με μηχανήματα που εξασφαλίζουν όφελος ως προς τη μεταφορική ικανότητα (παραδείγματος χάριν μειώνοντας την ελάχιστη απόσταση που πρέπει να τηρείται καθέτως μεταξύ δύο αεροπλάνων [12]), η μετεγκατάσταση ορισμένων στρατιωτικών αεροπορικών βάσεων.

[12] Σύστημα RVSM για τα πολιτικά αεροσκάφη, το οποίο βρίσκεται στη φάση της ανάπτυξης και επιτρέπει σημαντικό όφελος ως προς τη μεταφορική ικανότητα.

3.4. Ορισμένα από τα εν λόγω μέτρα δεν είναι ουδέτερα από οικονομική άποψη. Η προσπάθεια χρηματοδότησής τους πρέπει να αξιολογηθεί και η Επιτροπή θα μπορούσε να εξετάσει τις οικονομικές συνέπειες των εν λόγω μέτρων.

4. Συστήματα και επιχειρήσεις

4.1. Η Κοινότητα διαθέτει μηχανισμούς λήψης αποφάσεων που επιτρέπουν εναρμόνιση και τυποποίηση σε ευρωπαϊκό επίπεδο. Προς τούτο, πρέπει να θεσπίσει σε ένα κείμενο την αρχή της τυποποίησης, ακόμα και με δική της πρωτοβουλία (τηρώντας τις διεθνείς δεσμεύσεις που έχουν ήδη αναληφθεί), τροποποιώντας ή αντικαθιστώντας την οδηγία 93/65/ΕΟΚ είναι επίσης ανάγκη να εγγραφούν σε ένα νομικό μέσο οι βασικές απαιτήσεις, κυρίως σε θέματα ασφάλειας. Στόχος είναι να θεσπιστεί ένα πλήρες και αποτελεσματικό εργαλείο, παράλληλα όμως ταχύ και ευέλικτο, προκειμένου να οριστούν και να εφαρμοστούν με εναρμονισμένο τρόπο, σε ευρωπαϊκό επίπεδο, οι αναγκαίες τεχνικές ρυθμίσεις. Η Επιτροπή Ενιαίου Ουρανού, η οποία θα πρέπει μεταξύ άλλων να αντικαταστήσει τη σημερινή επιτροπή που συστάθηκε δυνάμει της οδηγίας 93/65/ΕΟΚ, θα αποτελέσει το απαραίτητο εργαλείο για την επιτυχία της εν λόγω δράσης.

4.2. Η συγκρότηση ενός ενοποιημένου κοινού εναέριου χώρου προϋποθέτει τη δυνατότητα ανάπτυξης, σε ευρωπαϊκό επίπεδο, λύσεων οι οποίες θα είναι οι καλύτερες από τεχνική και εμπορική άποψη, οι πλέον προσαρμόσιμες στις ανάγκες των χρηστών του εναέριου χώρου και, ευρύτερα, των επιβατών. Αυτό προϋποθέτει να τεθούν σε εφαρμογή ταυτόχρονα οι μηχανισμοί που εγγυώνται τον έλεγχο και την αξιολόγηση, τεχνική και οικονομική, των νέων συστημάτων και τεχνικών. οι εν λόγω μηχανισμοί πρέπει να είναι ολοκληρωμένοι και αμερόληπτοι και να παρέχουν στη βιομηχανία σαφή και διεξοδικά στοιχεία επιλογής. Είναι ανάγκη να εκπονηθεί σε κοινοτικό επίπεδο μια διαγνωστική διαδικασία, η οποία να ανταποκρίνεται στην εν λόγω ανάγκη, με τη συμμετοχή της PRC και με βάση τη διαβούλευση με τη βιομηχανία.

4.3. Η Κοινότητα δύναται να παράσχει στον εν λόγω τομέα καθοριστική υποστήριξη, όχι μόνο βοηθώντας στη δημιουργία του μηχανισμού και των δομών και καθορίζοντας το χρονοδιάγραμμα, αλλά επίσης επανεξετάζοντας τις δικές της διαδικασίες όσον αφορά την χρηματοοικονομική ενίσχυση (ειδικότερα το πρόγραμμα Διευρωπαϊκών Δικτύων (ΔΕΔ) ), προκειμένου να επιτύχει καλύτερη ενοποίηση από την κορυφή προς τη βάση και πραγματική συνέργεια μεταξύ των διαφόρων κοινοτικών χρηματοοικονομικών μέσων. Πρέπει στο σημείο αυτό να υπογραμμιστεί η ιδιαίτερη σημασία που πρέπει να δοθεί κατά την επιλογή των έργων ΔΕΔ στην υπεροχή του ευρωπαϊκού συμφέροντος, καθώς και να θεωρηθεί το κριτήριο της διαλειτουργικότητας ως κύριο κριτήριο για την επιλογή και αξιολόγηση των έργων.

4.4. Το Πέμπτο Πρόγραμμα Πλαίσιο Έρευνας και Τεχνολογικής Ανάπτυξης της Ένωσης (1998-2002) υποστηρίζει έργα έρευνας και ανάπτυξης για τον έλεγχο της εναέριας κυκλοφορίας. Στην πρότασή της για το επόμενο πρόγραμμα-πλαίσιο για την έρευνα (2003-2006), η Επιτροπή συμπεριέλαβε την αεροναυτική έρευνα ως μια από τις προτεραιότητες, κυρίως ενόψει της αύξησης της μεταφορικής ικανότητας και της ασφάλειας του συστήματος αερομεταφορών για την υποστήριξη της καθιέρωσης του ενιαίου ευρωπαϊκού ουρανού. Τα συστήματα ελέγχου και διαχείρισης της εναέριας κυκλοφορίας αποτελούν έναν τομέα όπου οι κοινοτικές δράσεις έρευνας δημιουργούν ευρωπαϊκή υπεραξία, συνεισφέροντας στην εξάλειψη του κατακερματισμού και στον καλύτερο συντονισμό των προσπαθειών έρευνας και ανάπτυξης στην Ευρώπη. Οι κοινοτικές δράσεις έρευνας θα πρέπει επίσης να αποτελέσουν μοχλό για την αύξηση των προσπαθειών έρευνας στα κράτη μέλη.

4.5 Η Επιτροπή προτίθεται με τον τρόπο αυτό να πλαισιώσει τα έργα ευρωπαϊκής σημασίας, όπως η πλοήγηση μέσω δορυφόρου (Galileo), η επεξεργασία των σχεδίων πτήσης (FDP), η διαβίβαση δεδομένων, η διαθεσιμότητα αεροναυτικών πληροφοριών και τα εργαλεία προγραμματισμού.

5. Λειτουργία της παροχής υπηρεσιών

5.1. Η Κοινότητα έχει χρέος να παράσχει το πλαίσιο οικονομικής ρύθμισης που επιτρέπει τη βέλτιστη ικανοποίηση των αναγκών των χρηστών. Τα κράτη μέλη παραμένουν κυρίαρχα όσον αφορά το καθεστώς φορέων παροχής υπηρεσιών αεροναυτιλίας. Αντιθέτως, ανεξαρτήτως των εθνικών λύσεων, πρέπει να διασφαλιστεί ένα κοινοτικό πλαίσιο το οποίο επιβάλλει τις ίδιες υποχρεώσεις και προσφέρει τις ίδιες δυνατότητες σε όλους τους παρόχους. Οι εν λόγω διατάξεις θα καλύπτουν τις σχέσεις μεταξύ φορέων παροχής υπηρεσιών και ρυθμιστικής αρχής (διάκριση και διαφάνεια), μεταξύ των διαφόρων φορέων παροχής (συνεργασία), μεταξύ των εν λόγω φορέων παροχής και των χρηστών του εναέριου χώρου (διαβούλευση) και μεταξύ των φορέων παροχής υπηρεσιών και των άλλων αερομεταφορέων συμπεριλαμβανομένων των στρατιωτικών (συντονισμός). Πρέπει να διευκρινιστεί ο ρόλος και οι υποχρεώσεις που απορρέουν από καθεμιά από τις λειτουργίες που συνδέονται με την παροχή υπηρεσιών και με την καθιέρωση και διαχείριση του εξοπλισμού και των συστημάτων αεροναυτιλίας, προκειμένου πάντοτε να διασφαλίζεται η ασφάλεια. Σε αυτό το πλαίσιο, πρέπει να καθιερωθεί ένα κοινό καθεστώς επιδόσεων, προκειμένου να διασφαλιστεί ότι οι υπηρεσίες θα αποδεσμευτούν ανάλογα με τις ανάγκες σε κοινοτική κλίμακα.

5.2. Η Επιτροπή προτίθεται να προτείνει σε αυτό το πλαίσιο τη θέσπιση ενός συστήματος χορήγησης αδειών για την παροχή υπηρεσιών αεροναυτιλίας για πολιτικούς σκοπούς, θεσπίζοντας σε ευρωπαϊκό επίπεδο τους ελάχιστους όρους για την άσκηση της εν λόγω λειτουργίας και αφήνοντας στα κράτη μέλη τη φροντίδα για την εφαρμογή του εν λόγω συστήματος. Αυτό θα επιτρέψει την τήρηση των θεμελιωδών κοινοτικών αρχών και την επίτευξη της εναρμόνισης των βασικότερων προϋποθέσεων τις οποίες πρέπει να πληρούν οι φορείς παροχής υπηρεσιών, σεβόμενοι ταυτόχρονα το δικαίωμα των κρατών μελών να καθορίζουν το καθεστώς και τη διάρθρωση των φορέων παροχής που προσαρμόζονται καλύτερα στις εθνικές τους ιδιαιτερότητες. Αυτό θα διευκολύνει επίσης τη συνεργασία μεταξύ φορέων παροχής υπηρεσιών, εφόσον καθένας θα πρέπει να τηρεί τους ίδιους κανόνες και, ως εκ τούτου, θα μπορεί να έχει σαφή εικόνα των δικαιωμάτων και των υποχρεώσεων των άλλων.

5.3. Παράλληλα, η Επιτροπή προτίθεται να προτείνει, στο πλαίσιο του κοινού συστήματος τελών πορείας του Eurocontrol, τροποποιήσεις όσον αφορά τη δομή πληρωμής της χρήσης του εναέριου χώρου, προκειμένου να συμπεριλάβει κίνητρα αποτελεσματικότητας για τους παρόχους υπηρεσιών, καθώς επίσης και κίνητρα για τη βελτιστοποίηση της μεταφορικής ικανότητας του συστήματος στο σύνολό του, για τους παρόχους και τους χρήστες. πρέπει να εξεταστεί ο συνυπολογισμός και άλλων παραγόντων, όπως οι προβληματισμοί για το περιβάλλον, όπως υπέδειξε η Επιτροπή στην ανακοίνωσή της "Αεροπορικές μεταφορές και προστασία του περιβάλλοντος". [13]).

[13] Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών - Αεροπορικές μεταφορές και περιβάλλον (COM(1999) 640 τελικό).

5.4. Τέλος, πρέπει να οριστεί, βάσει των αρχών που θεσπίστηκαν στη Συνθήκη ΕΟΚ, το εφαρμοστέο κοινοτικό πλαίσιο για τις βοηθητικές υπηρεσίες [14] (ancillary services). Η Επιτροπή προτίθεται σε επόμενη φάση να υποβάλει ειδικές προτάσεις για τις εν λόγω υπηρεσίες.

[14] Παροχή επικοινωνιακών υποδομών, αεροναυτιλία και επιτήρηση, μετεωρολογικές υπηρεσίες που προορίζονται για τους χρήστες του εναέριου χώρου, υπηρεσίες έρευνας και διάσωσης και υπηρεσίες αεροναυτικών πληροφοριών.

6. Κοινωνικές πτυχές

6.1. Η έλλειψη ελεγκτών εναέριας κυκλοφορίας πρόκειται μάλλον να γίνει μεγαλύτερη κατά τα επόμενα έτη, λόγω της ηλικιακής πυραμίδας του συγκεκριμένου επαγγέλματος. Η λύση στο εν λόγω πρόβλημα βρίσκεται στους παρόχους υπηρεσιών και στα επίπεδα επιδόσεων που καθορίζονται στις κοινοτικές ρυθμίσεις. Εντούτοις, η Κοινότητα δύναται να συμβάλει, σε συνδυασμό με τον Eurocontrol, στον εντοπισμό των λόγων που αποτελούν εμπόδιο στην πρόσληψη νέων ελεγκτών.

6.2. Εκτός από τον αριθμό των ελεγκτών, η έκθεση της Ομάδας Υψηλού Επιπέδου φέρνει στο φως το ανησυχητικό φαινόμενο των ανομοιοτήτων μεταξύ διαδικασιών και εκπαίδευσης, καθιστώντας εκ των πραγμάτων απαγορευτική την πραγματική κινητικότητα του προσωπικού στην Ευρώπη και εμποδίζοντας οιαδήποτε ευελιξία. Η εναρμόνιση σε κοινοτικό επίπεδο των αδειών των ελεγκτών εναέριας κυκλοφορίας, καθώς και η βαθμιαία εναρμόνιση της εκπαίδευσης, θα μπορούσε να αποτελέσει λύση. Η Επιτροπή θα ζητήσει από την Υπηρεσία Eurocontrol να εξετάσει την εν λόγω εναλλακτική λύση.

6.3. Οι ελεγκτές εναέριας κυκλοφορίας διαθέτουν αναντικατάστατη εμπειρογνωσία όσον αφορά τη λειτουργία των συστημάτων και των τεχνικών. Επί του παρόντος δεν φαίνεται να αξιοποιείται το πλήρες δυναμικό της εν λόγω εμπειρογνωσίας. Είναι αναγκαία η στενότερη συμμετοχή των ελεγκτών και γενικώς του σχετικού με την αεροναυτιλία προσωπικού, στα εξής δύο επίπεδα προβληματισμού:

* στην αξιολόγηση των νέων συστημάτων και τεχνικών, παραδείγματος χάριν στον διαγνωστικό μηχανισμό (βλέπε ανωτέρω).

* στη συνολική εικόνα του πλαισίου που διέπει την αεροναυτιλία, επεκτείνοντας στον τομέα της αεροναυτιλίας τον ευρωπαϊκό κοινωνικό διάλογο που διεξάγεται ήδη για τους άλλους τομείς των αερομεταφορών.

ΠΑΡΑΡΤΗΜΑ 2 Κατάλογος των προτάσεων που πρέπει να εκπονηθούν

Πρώτη φάση:

- Ορισμός του ανώτερου ευρωπαϊκού εναέριου χώρου και της διεπαφής με τον κατώτερο εναέριο χώρο, συμπεριλαμβάνοντας επίσης τους κανόνες διαχείρισης του εν λόγω ανώτερου εναέριου χώρου. η εν λόγω πρόταση θα μπορούσε να προβλέπει την ενίσχυση της διαχείρισης της ροής από την CFMU [15]

[15] CFMU: Central Flow Management Unit, Κεντρική Μονάδα Διαχείρισης της Ροής της Εναέριας Κυκλοφορίας εντός του Eurocontrol, ο οποίος συντονίζει σε πανευρωπαϊκό επίπεδο τη διαχείριση της ροής της εναέριας κυκλοφορίας.

- Αντικατάσταση της οδηγίας 93/65/EOK [16] από ένα κείμενο για τις τεχνικές ρυθμίσεις, επιτρέποντας την ταχεία θέσπιση σε κοινοτικό επίπεδο των προδιαγραφών και των προτύπων για την αεροναυτιλία.

[16] Οδηγία 93/65/ΕΟΚ του Συμβουλίου, της 19ης Ιουλίου 1993 σχετικά με τον καθορισμό και τη χρησιμοποίηση συμβατών τεχνικών προδιαγραφών για την προμήθεια τεχνικού εξοπλισμού και συστημάτων διαχείρισης της εναέριας κυκλοφορίας.

- Εκπόνηση μιας πρότασης η οποία εναρμονίζει τα δικαιώματα και τις υποχρεώσεις των φορέων παροχής υπηρεσιών αεροναυτιλίας, όπου συμπεριλαμβάνονται κυρίως οι βασικές απαιτήσεις σε ευρωπαϊκό επίπεδο τις οποίες πρέπει να τηρούν οι ιδιοκτήτες/διαχειριστές συστημάτων αεροναυτιλίας και οι φορείς παροχής υπηρεσιών αεροναυτιλίας, καθώς και η χορήγηση αδειών στους παρόχους υπηρεσιών. η Επιτροπή επιθυμεί να συμπεριλάβει στην εν λόγω πρόταση προτάσεις για τα τέλη πορείας, κυρίως προκειμένου να ληφθεί υπόψη η έννοια των επιδόσεων. θα ήταν χρήσιμο να προστεθεί η δυνατότητα αξιολόγησης, ούτως ώστε να παρασχεθούν τα στοιχεία που είναι αναγκαία κυρίως για τη μελέτη των τελών πορείας.

- Προσχώρηση της Κοινότητας στον Eurocontrol, κυρίως προκειμένου να καταστεί δυνατή η έναρξη ισχύος της αναθεωρημένης σύμβασης Eurocontrol.

- Συμφωνία με τον Eurocontrol, η οποία θα παρουσιάζει λεπτομερώς τους τρόπους ειλικρινούς συνεργασίας που είναι αναγκαίοι για την εφαρμογή του ενιαίου ευρωπαϊκού ουρανού και την ανάπτυξη πραγματικής και αποτελεσματικής συνέργειας με τον Eurocontrol.

Δεύτερη φάση:

(Ανάλογα με την πρόοδο της πρώτης φάσης)

- Ανάπτυξη νέων εννοιών για την ελεύθερη δρομολόγηση και τον ευέλικτο εναέριο χώρο.

- Εναρμόνιση της πρόσβασης στο επάγγελμα του ελεγκτού εναέριας κυκλοφορίας.

- Συμπληρωματικές οικονομικές πτυχές (παραδείγματος χάριν οι βοηθητικές υπηρεσίες: «ancillary services»).

- Δράσεις για την ανάπτυξη μιας πιο ευρωπαϊκής προσέγγισης όσον αφορά τις νέες τεχνικές και τεχνολογίες.